CELEX: 32015R1608
Language: sk
Date: 2015-09-24 00:00:00
Title: Nariadenie Komisie (EÚ) 2015/1608 z 24. septembra 2015, ktorým sa mení príloha IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí pre kyselinu dekánovú, parafínový olej (CAS 64742-46-7), parafínový olej (CAS 72623-86-0), parafínový olej (CAS 8042-47-5), parafínový olej (CAS 97862-82-3), polysulfid vápenatý a močovinu v určitých produktoch alebo na nich (Text s významom pre EHP)

25.9.2015   
            
            
               SK
            
            
               Úradný vestník Európskej únie
            
            
               L 249/14
            
         NARIADENIE KOMISIE (EÚ) 2015/1608
   z 24. septembra 2015,
   ktorým sa mení príloha IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí pre kyselinu dekánovú, parafínový olej (CAS 64742-46-7), parafínový olej (CAS 72623-86-0), parafínový olej (CAS 8042-47-5), parafínový olej (CAS 97862-82-3), polysulfid vápenatý a močovinu v určitých produktoch alebo na nich
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 5 ods. 1,
   keďže:
   
               (1)
            
            
               Pre kyselinu dekánovú (kyselina kaprínová), parafínový olej (CAS 64742-46-7), parafínový olej (CAS 72623-86-0), parafínový olej (CAS 8042-47-5), parafínový olej (CAS 97862-82-3), polysulfid vápenatý a močovinu neboli stanovené konkrétne MRL a tieto látky neboli ani zaradené do prílohy IV k nariadeniu (ES) č. 396/2005, preto sa uplatňuje štandardná hodnota 0,01 mg/kg stanovená v článku 18 ods. 1 písm. b) uvedeného nariadenia.
            
         
               (2)
            
            
               Kyselina dekánová je schválená podľa smernice Komisie 2008/127/ES (2). V prípade tejto látky neboli zistené žiadne relevantné nečistoty. Okrem toho prirodzená expozícia kyseline dekánovej je oveľa vyššia než expozícia spojená s používaním tejto látky ako prípravku na ochranu rastlín. Vzhľadom na túto skutočnosť sa považuje za vhodné túto látku zaradiť do prílohy IV k nariadeniu (ES) č. 396/2005.
            
         
               (3)
            
            
               V prípade parafínového oleja (CAS 64742-46-7), parafínového oleja (CAS 72623-86-0), parafínového oleja (CAS 8042-47-5) a parafínového oleja (CAS 97862-82-3) (3)
                   (4) dospel úrad k záveru, že ak by bolo možné preukázať, že parafínové oleje majú vysokú čistotu, nevznikli by žiadne obavy z toxikologického hľadiska a nevyžadoval by sa prijateľný denný príjem (ADI), prijateľná úroveň expozície operátora (AOEL) a akútna referenčná dávka (ARfD). Dňa 20. novembra 2012 vzal Stály výbor pre potravinový reťazec a zdravie zvierat na vedomie zmenenú verziu revíznych správ, v ktorých sa vysvetľuje, že technické špecifikácie sú v súlade s farmaceutickou akostnou triedou (vysoká čistota). Vzhľadom na túto skutočnosť sa považuje za vhodné tieto látky zaradiť do prílohy IV k nariadeniu (ES) č. 396/2005.
            
         
               (4)
            
            
               V súvislosti s polysulfidom vápenatým (5) úrad nemohol vyvodiť záver, pokiaľ ide o posúdenie rizika pre spotrebiteľov súvisiaceho s príjmom potravy, pretože niektoré informácie o možnej prítomnosti rezíduí polysulfidu neboli k dispozícii. Rezíduá síry a vápnika z používania polysulfidu vápenatého sú však v životnom prostredí všadeprítomné. Vzhľadom na túto skutočnosť sa považuje za vhodné dočasne zaradiť túto látku do prílohy IV k nariadeniu (ES) č. 396/2005 pred doručením odôvodneného stanoviska úradu v súlade s článkom 12 ods. 1.
            
         
               (5)
            
            
               Pokiaľ ide o močovinu (6), úrad sa domnieval, že kvantitatívne posúdenie rizika pre spotrebiteľov súvisiaceho s príjmom potravy nie je potrebné z dôvodu osobitných metód použitia tejto látky. Močovina je schválená ako prídavná látka v potravinách v súlade s nariadením Európskeho parlamentu a Rady (EÚ) č. 1129/2011 (7). Okrem toho prirodzená expozícia uvedenej látke je oveľa vyššia než expozícia spojená s používaním tejto látky ako prípravku na ochranu rastlín. Vzhľadom na túto skutočnosť sa považuje za vhodné túto látku zaradiť do prílohy IV k nariadeniu (ES) č. 396/2005.
            
         
               (6)
            
            
               Na základe záveru úradu a vzhľadom na faktory relevantné pre zvažovanú záležitosť primerané úpravy MRL spĺňajú príslušné požiadavky článku 5 ods. 1 nariadenia (ES) č. 396/2005.
            
         
               (7)
            
            
               Je možné, že látky uvedené v prílohe IV k nariadeniu (ES) č. 396/2005 budú takisto musieť spĺňať požiadavky stanovené v právnych predpisoch Únie v oblasti potravín a/alebo krmív. Vzhľadom na túto skutočnosť je vhodné upraviť znenie poznámky pod čiarou č. 2 v uvedenej prílohe tak, aby odkazovala na iné osobitné právne predpisy Únie v oblasti potravín a/alebo krmív. Takéto právne predpisy by sa takisto mohli začať uplatňovať na látku po jej zaradení do prílohy IV k nariadeniu (ES) č. 396/2005. Vzhľadom na uvedenú skutočnosť je vhodné, aby bola predmetná poznámka pod čiarou uplatniteľná na všetky látky uvedené v prílohe IV.
            
         
               (8)
            
            
               Nariadenie (ES) č. 396/2005 by sa preto malo zodpovedajúcim spôsobom zmeniť.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha IV k nariadeniu (ES) č. 396/2005 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 24. septembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 70, 16.3.2005, s. 1.
   
      (2)  Smernica Komisie 2008/127/ES z 18. decembra 2008, ktorou sa mení a dopĺňa smernica Rady 91/414/EHS s cieľom zaradiť niektoré účinné látky (Ú. v. EÚ L 344, 20.12.2008, s. 89).
   
      (3)  Záver z partnerského preskúmania pesticídov z hľadiska posúdenia rizika účinnej látky parafínové oleje (CAS 64742-46-7, 72623-86-0 a 97862-82-3). Vedecká správa EFSA (EFSA Scientific Report) (2008), 216, 1 – 59.
   
      (4)  Záver z partnerského preskúmania pesticídov z hľadiska posúdenia rizika účinnej látky parafínový olej (CAS 8042-47-5, dĺžky reťazcov C18 – C30, spoľahlivý rozsah bodov varu nie je k dispozícii). Vedecká správa EFSA (EFSA Scientific Report) (2008), 219, 1 – 61.
   
      (5)  Európsky úrad pre bezpečnosť potravín; Záver z partnerského preskúmania účinnej látky polysulfid vápenatý z hľadiska posúdenia rizika pesticídov. Vestník EFSA (EFSA Journal) (2010) 8(11):1890. [45 s]. doi:10.2903/j.efsa.2010.1890.
   
      (6)  Európsky úrad pre bezpečnosť potravín; Záver z partnerského preskúmania účinnej látky močovina z hľadiska posúdenia rizika pesticídov. Vestník EFSA (EFSA Journal) (2012) 10(1):2523. [35 s] doi:10.2903/j.efsa.2012.2523.
   
      (7)  Nariadenie Európskeho parlamentu a Rady (EÚ) č. 1129/2011 z 11. novembra 2011, ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008 vytvorením zoznamu Únie obsahujúceho prídavné látky v potravinách (Ú. v. EÚ L 295, 12.11.2011, s. 1).
   
      PRÍLOHA
      Príloha IV k nariadeniu (ES) č. 396/2005 sa mení takto:
      
                  1.
               
               
                  V abecednom poradí sa vkladajú tieto zápisy: „kyselina dekánová, parafínový olej (CAS 64742-46-7)“, „parafínový olej (CAS 72623-86-0)“, „parafínový olej (CAS 8042-47-5)“, „parafínový olej (CAS 97862-82-3)“, „polysulfid vápenatý (1)“ a „močovina“.
               
            
                  2.
               
               
                  Znenie poznámky pod čiarou č. 2 sa nahrádza takto:
                  
                              „(2)
                           
                           
                              Látky zaradené do prílohy IV bez toho, aby boli dotknuté iné osobitné právne predpisy v oblasti potravín a/alebo krmív, napr. právne predpisy o prídavných látkach v potravinách, kŕmnych doplnkových látkach, výživových doplnkoch, arómach atď.“
                           
                        
            
                  3.
               
               
                  Odkazy na poznámku pod čiarou č. 2 za položkami sa vypúšťajú.
               
            
                  4.
               
               
                  Dopĺňa sa odkaz na poznámku pod čiarou č. 2 za názvom.